Stor glæde hos White Hawks-tilhængere, der alligevel når at få billet til fredagens opgør mod Sønderjyske.

Hurtigt billetsalg Da det søndag stod klart, at finaleserien mellem Frederikshavn White Hawks og Sønderjyske skulle afgøres i en syvende kamp i Frederikshavn, var klubben hurtig til at sætte billetsalget i gang. Og interessen var så stor, at klubben hurtigt kunne se, at de fans, der var på vej hjem fra Vogens, ville have svært ved at sikre sig en billet, hvis man ikke gjorde noget. Derfor stoppede man billetsalget og gik i gang med et opklaringsarbejde for at finde de fans, som havde været i Vojens. White Hawks-direktør Henrik Andersen fortæller, at man havde registreret de fans, der var med i busserne til og fra Vojens, og dem tog klubben kontakt til. Derudover bad man de fans, der selv var kørt, og som var interesseret i billetter, om at henvende sig. Alle skulle dokumentere, at de havde været afsted til kampen for at kunne købe billetter. - Det var en fejl, at vi fik sat billetsalget i gang så hurtigt, men vi havde ikke regnet med, at interessen var så stor. Men vi har fået stor ros for den måde, vi har håndteret det på. Der er plads til 2800 tilskuere til fredagens kamp.